Comisioane ilicite de zeci de milioane de euro s-au scurs prin afacerea "Microsoft", dar laboratoarele informatice ale liceelor par saloanele unui muzeu al tehnicii. Elevii români se pregătesc pentru trecut.

Programe şcolare şi manuale vechi de zece ani, softuri şi computere antice. Şefii educaţiei promit că situaţia se va remedia, însă în anii următori.

Sute de milioane de euro au fost descărcate în informatizarea sistemului de învăţământ. Trei contracte derulate între anii 2004 şi 2009. Şi de atunci, şcolile au rămas blocate.

Programele şi manualele de informatică nu au mai fost upgradate. Iar elevii fac balans între trecut şi ...ilegalitate.



De la începutul lui 2014, sute de licenţe Microsoft utilizate în şcoli au expirat. Din cauza cercetărilor DNA şi scandalul milioanelor, Ministerul Educaţiei nu a mai plătit pentru înnoirea lor. Aşa că informatica se predă mai...puţin.

Programele şcolare indică folosirea unor softuri pentru care liceele nu deţin licenţe, cum este Page Maker-ul. Manualele sunt create pentru versiuni vechi de Windows si Office. În cel mai bun caz.

În unele şcoli, elevii nici nu intră în laboratorul de informatică.

